## Pravilnik o tehničkim pregledima u telekomunikacijama

### NN 7/2005 (13.1.2005.), Pravilnik o tehničkim pregledima u telekomunikacijama

# MINISTARSTVO MORA, TURIZMA, PROMETA I RAZVITKA

126

Na
temelju članka 17. stavka 2. i članka 30. stavka 1. Zakona o telekomunikacijama
(»Narodne novine«, broj 122/03., 158/03. i 60/04.) ministar mora, turizma,
prometa i razvitka donosi

## PRAVILNIK

### O TEHNIČKIM PREGLEDIMA U TELEKOMUNIKACIJAMA

Sadržaj
Pravilnika

Članak
1.

Ovim se
Pravilnikom propisuje način obavljanja tehničkih pregleda iz članka 25. stavka
6., članka 30. stavka 1. i članka 86. stavka 6. Zakona o telekomunikacijama (u
daljnjem tekstu: Za­kon), uvjeti obavljanja radijskih mjerenja iz članka 85.
stavka 4. Zakona te mjerenja i ispitivanja iz članka 103. stavka 2. Zakona, kao
i podmirivanje troškova u vezi s tim tehničkim pregledima, radijskim mjerenjima
i ispitivanjima.

Svrha
obavljanja tehničkih pregleda, radijskih mjerenja i ispitivanja

Članak
2.

(1)
Tehnički pregledi, radijska mjerenja i ispitivanja iz član­ka 1. ovoga
Pravilnika obavljaju se u svrhu utvrđivanja ispunjavanja uvjeta propisanih
Zakonom, ovim Pravilnikom i drugim propisima donesenim na temelju Zakona.

(2) Utvrđivanje ispunjavanja uvjeta iz stavka 1.
ovoga članka osobito obuhvaća provjeru ispunjavanja sljedećih uvjeta, u skladu
s odgovarajućim normama, preporukama i drugim propisima iz članka 17. stavka 1.
i 2. Zakona, te u skladu s člankom 18. stav­kom 1. Zakona:

– odgovarajućih tehničkih, tehnoloških, financijskih,
prostornih i kadrovskih uvjeta,

– bitnih zahtjeva sigurnosti i zaštite zdravlja ljudi
od djelovanja elektromagnetskih polja,

– bitnih zahtjeva koji omogućavaju djelotvornu
uporabu radiofrekvencijskog spektra,

–
bitnih zahtjeva koji se odnose na nesmetani rad telekomunikacijske mreže i
obavljanje telekomunikacijskih usluga.

(3) Hrvatska agencija za telekomunikacije (u daljnjem
tekstu: Agencija) redovito usklađuje i dopunjuje popis norma, preporuka i
drugih propisa iz stavka 2. ovoga članka, te ih, prema potrebi, a najmanje
jedanput godišnje, objavljuje u »Narodnim novinama«, a može ih objaviti i na
Internetu te na drugi prikladan način.

Vrste
tehničkih pregleda

Članak
3.

(1) Tehnički pregledi iz članka 1. ovoga Pravilnika
mogu biti redoviti i izvanredni.

(2) Redoviti tehnički pregled obavlja se uz prethodnu
najavu prije početka obavljanja telekomunikacijske usluge, odnosno prije puštanja
u rad radijske postaje.

(3) Izvanredni tehnički pregled obavlja se, u
pravilu, bez prethodne najave, na zahtjev inspektora telekomunikacija ili ovlaš­tenog
radnika Agencije, i to za vrijeme obavljanja telekomunikacijske usluge, odnosno
za vrijeme uporabe radijske postaje.

Ovlast
za obavljanje tehničkih pregleda, radijskih mjerenja i ispitivanja

Članak
4.

(1)
Tehničke preglede, radijska mjerenja i ispitivanja iz članka 1. ovoga
Pravilnika obavlja Agencija ili pravna osoba koju je ovlastilo Vijeće Hrvatske
agencije za telekomunikacije (u daljnjem tekstu: Vijeće Agencije).

(2) Vijeće Agencije izdaje ovlast za obavljanje
djelatnosti iz stavka 1. ovoga članka na temelju podnesenog zahtjeva pravne osobe,
u skladu s posebnim pravilnikom iz članka 35. stavka 3. Zakona.

(3) Ovlast iz stavka 2. ovoga članka izdaje se na
razdoblje utvrđeno posebnim pravilnikom iz članka 35. stavka 3. Zakona, a
pravna osoba mora ispunjavati propisane uvjete tijekom cijelog razdoblja
valjanosti te ovlasti.

(4) Ako se utvrdi da pravna osoba ne obavlja
djelatnost, za koju je dobila ovlast iz stavka 2. ovoga članka, u skladu s
odred­bama Zakona, ovoga Pravilnika i drugih propisa donesenih na temelju
Zakona, Vijeće Agencije donijet će rješenje o oduzimanju ovlasti.

(5) Pravna ili fizička osoba, kod koje se obavlja
tehnički pregled, odnosno radijska mjerenja i/ili ispitivanja iz članka 1.
ovoga Pravilnika, mora omogućiti povjerenstvu za obavljanje tehničkog pregleda,
Agenciji i pravnoj osobi, koju je ovlastilo Vijeće Agencije, nesmetano
obavljanje tehničkog pregleda, radijskih mjerenja i/ili ispitivanja te im pružiti
svu potrebnu pomoć u vezi s obavljanjem tih poslova.

Tehnički
pregled za telekomunikacijske usluge koje se obavljaju na temelju dozvole

Članak
5.

(1)
Tehnički pregled iz članka 25. stavka 6. Zakona obvezno se obavlja prije početka
obavljanja sljedećih vrsta telekomunikacijskih usluga za koje se izdaje
dozvola:

1.
javnih govornih usluga u nepokretnoj telekomunikacijskoj mreži,

2. usluga kabelske distribucije,

3. telekomunikacijskih usluga u mreži profesionalnog
pokretnog radija (PMR).

(2) Tehnički pregled iz stavka 1. ovoga članka
obavlja se na zahtjev pravne osobe koja je pribavila dozvolu za obavljanje telekomunikacijskih
usluga, i to u primjerenom roku koji je utvrđen u dozvoli za obavljanje
telekomunikacijskih usluga, a prije utvrđenog krajnjeg roka za početak
obavljanja telekomunikacijskih usluga.

(3) Zahtjev iz stavka 2. ovoga članka podnosi se na
propisanom obrascu iz članka 13. ovoga Pravilnika.

Tehnički pregled za telekomunikacijske usluge koje
se obavljaju na temelju koncesije

Članak
6.

(1)
Tehnički pregled iz članka 30. stavka 1. Zakona obvezno se obavlja prije
sklapanja ugovora o koncesiji za frekvenciju za obavljanje sljedećih vrsta
telekomunikacijskih usluga uz uporabu radiofrekvencijskog spektra, koje se
obavljaju na temelju koncesije:

1. javnih govornih usluga uz uporabu
radiofrekvencijskog spektra u pokretnoj telekomunikacijskoj mreži,

2. javnih govornih usluga uz uporabu
radiofrekvencijskog spektra u nepokretnoj telekomunikacijskoj mreži,

3. radiodifuzijskih usluga.

(2) Tehnički pregled iz stavka 1. ovoga članka
obavlja se na zahtjev pravne osobe koja je dobila koncesiju.

(3) Zahtjev iz stavka 2. ovoga članka podnosi se na
propisanom obrascu iz članka 13. ovoga Pravilnika, i to u roku odre­đenom u
odluci o davanju koncesije.

(4) Za telekomunikacijske usluge iz stavka 1. ovoga članka
tehnički pregled mora se obaviti na izgrađenoj i postavljenoj osnovnoj
telekomunikacijskoj infrastrukturi i opremi kojom se osigurava obavljanje tih
telekomunikacijskih usluga, i to prije krajnjeg roka za početak obavljanja
telekomunikacijskih usluga, određenog u odluci o davanju koncesije.

(5) Iznimno od odredbe iz stavka 4. ovoga članka,
Vijeće Agencije može, na temelju opravdanog zahtjeva pravne osobe koja je
dobila koncesiju za frekvenciju za obavljanje telekomunikacijskih usluga iz
stavka 1. ovoga članka, primjereno produljiti rok za obavljanje tehničkog
pregleda, pri čemu može, prema potrebi, produljiti i prvobitno određeni rok za
sklapanje ugovora o koncesiji iz odluke o davanju koncesije.

(6) Produljenje rokova iz stavka 5. ovoga članka može
se primijeniti na istu pravnu osobu najviše dva puta.

Način obavljanja tehničkog pregleda

Članak
7.

(1) O
mjestu i vremenu obavljanja tehničkog pregleda iz članka 5. i 6. ovoga
Pravilnika Agencija ili pravna osoba, koju je ovlastilo Vijeće Agencije, mora u
pisanom obliku izvijestiti prav­nu osobu koja je podnijela zahtjev za
obavljanje tehničkog pregleda, i to u roku od najviše deset dana od dana
zaprimanja tog zahtjeva.

(2) Tehnički pregled iz članka 5. i 6. ovoga
Pravilnika obav­lja povjerenstvo za obavljanje tehničkog pregleda (u daljnjem
tekstu: povjerenstvo), koje se sastoji od predsjednika i najmanje dva člana.

(3) Predsjednika i članove povjerenstva imenuje Vijeće
Agencije, odnosno pravna osoba koju je ovlastilo Vijeće Agencije.

(4) Povjerenstvo sastavlja zapisnik o obavljenom
tehničkom pregledu, koji osobito mora sadržavati nadnevak, vrijeme i mjesto
obavljanja tehničkog pregleda, predmet tehničkog pregleda, osnov­ne podatke o
pravnoj osobi kod koje se obavlja tehnički pregled, popis osoba nazočnih tehničkom
pregledu, opis činjeničnog stanja utvrđenog tehničkim pregledom, zaključne
napomene te, prema potrebi, priloženu odgovarajuću dokumentaciju. Zapisnik o
obav­ljenom tehničkom pregledu može sadržavati i druge podatke koji su, prema
ocjeni povjerenstva, od značenja za obavljanje tehnič­kog pregleda.

(5) Zapisnik iz stavka 4. ovoga članka potpisuju
predsjednik i svi članovi povjerenstva te ovlaštena osoba ili osobe u pravnoj
osobi kod koje se obavlja tehnički pregled.

(6) Zapisnik iz stavka 4. ovoga članka sastavlja se u
dva primjerka, pri čemu jedan primjerak zadržava pravna osoba kod koje se
obavlja tehnički pregled, a drugi primjerak zadržava povjerenstvo, koje ga bez
odgode mora dostaviti Vijeću Agencije.

(7) Ako se tehničkim pregledom iz članka 5. i 6.
ovoga Pravilnika utvrdi da nisu ispunjeni svi uvjeti iz članka 2. ovoga
Pravilnika, Vijeće Agencije može odrediti primjereno produljeni rok za
uklanjanje utvrđenih nedostataka, u kojem se mora obaviti ponovljeni tehnički
pregled prema odredbama ovoga članka, pri čemu treba voditi računa o rokovima
iz članka 5. stavka 2., odnosno članka 6. stavka 4., 5. i 6. ovoga Pravilnika.

(8) Ako se i nakon ponovljenog tehničkog pregleda iz
stavka 7. ovoga članka utvrdi da pravna osoba, koja je podnijela zahtjev za
obavljanje tehničkog pregleda, ne ispunjava sve uvjete iz članka 2. ovoga
Pravilnika, Vijeće Agencije donijet će rješenje o prestanku valjanosti dozvole
za obavljanje telekomunikacijskih usluga u skladu s člankom 26. Zakona, odnosno
odluku o oduzimanju koncesije u skladu s člankom 33. Zakona, a podnositelj
zahtjeva nema pravo na naknadu štete.

Tehnički
pregled radijskih postaja

Članak
8.

(1)
Tehnički pregled iz članka 86. stavka 6. Zakona obavlja se prije puštanja u rad
radijskih postaja putem kojih se obavljaju javne telekomunikacijske usluge i
djelatnost radija i/ili televizije, a za koje Agencija izdaje dozvole za
radijsku postaju iz članka 86. Zakona.

(2) Tehničkim se pregledom iz stavka 1. ovoga članka,
osim utvrđivanja ispunjavanja uvjeta iz članka 2. ovoga Pravilnika, ispituju i
tehnički parametri iz izdane dozvole za radijsku postaju, na kojoj se obavlja
tehnički pregled.

(3) Tehnički pregled iz stavka 1. ovoga članka
obavlja se na zahtjev pravne ili fizičke osobe koja je vlasnik, odnosno
korisnik radijske postaje za koju je izdana dozvola za radijsku postaju iz članka
86. Zakona.

(4)
Zahtjev iz stavka 3. ovoga članka podnosi se na propisanom obrascu iz članka
13. ovoga Pravilnika.

(5) Tehnički pregled iz stavka 1. ovoga članka mora
se obaviti u roku od 30 dana od dana zaprimanja zahtjeva iz stavka 3. ovoga članka,
uz prethodni dogovor s podnositeljem zahtjeva o mjestu i vremenu obavljanja
tehničkog pregleda.

(6) Ispitivanje tehničkih parametara iz izdane
dozvole za radijsku postaju, na kojoj se obavlja tehnički pregled, provodi se
prema metodama i postupcima utvrđenima u normama, preporukama i propisima iz članka
2. ovoga Pravilnika, ovisno o vrsti radijske postaje.

(7) O obavljenom tehničkom pregledu iz stavka 1.
ovoga članka sastavlja se izvješće koje osobito mora sadržavati nadnevak,
vrijeme i mjesto obavljanja tehničkog pregleda, osnovne podatke o vlasniku,
odnosno korisniku radijske postaje, osnovne podatke o radijskoj postaji te
rezultate provedenih ispitivanja.

(8) Izvješće o obavljenom tehničkom pregledu iz
stavka 7. ovoga članka sastavlja se u dva primjerka, pri čemu jedan primjerak
zadržava vlasnik, odnosno korisnik radijske postaje, a drugi se primjerak bez
odgode dostavlja Agenciji.

(9) Ako se tehničkim pregledom iz stavka 1. ovoga članka
utvrdi da su tehnički parametri iz izdane dozvole za radijsku postaju, na kojoj
je obavljen tehnički pregled, u potpunosti zadovoljeni, Agencija izdaje
vlasniku, odnosno korisniku te radijske postaje potvrdu o obavljenom tehničkom
pregledu, na temelju koje se radijska postaja može pustiti u rad.

(10) Potvrda iz stavka 9. ovoga članka izdaje se na
propisanom obrascu iz članka 13. ovoga Pravilnika.

Radijska mjerenja na osnovnim postajama

Članak
9.

(1)
Koncesionar javnih telekomunikacijskih usluga u pokretnoj telekomunikacijskoj
mreži uz uporabu radiofrekvencijskog spektra obvezan je, na zahtjev inspektora
telekomunikacija ili ovlaštenog radnika Agencije, dostaviti izvješće o izvršenim
radijskim mjerenjima na osnovnim postajama u sklopu svoje pokretne
telekomunikacijske mreže.

(2) Radijska mjerenja iz stavka 1. ovoga članka
obuhvaćaju ispitivanja tehničkih podataka za svaku postavljenu osnovnu postaju,
koji se moraju prijaviti Agenciji u roku od osam dana od dana postavljanja te
osnovne postaje, u skladu s odredbom članka 85. stavka 3. Zakona.

(3) Izvješće o izvršenim radijskim mjerenjima iz
stavka 1. ovoga članka izrađuje se na propisanom obrascu iz članka 13. ovoga
Pravilnika.

(4) Zahtjev iz stavka 1. ovoga članka podnosi se, u
pravilu, prije puštanja u rad svake osnovne postaje, i to na propisanom obrascu
iz članka 13. ovoga Pravilnika.

(5) Agencija može obaviti provjeru podataka u
dostavljenim izvješćima o izvršenim radijskim mjerenjima iz stavka 1. ovoga članka,
odnosno može zatražiti obavljanje te provjere od pravne osobe koju je ovlastilo
Vijeće Agencije.

(6) Radijska mjerenja iz stavka 1. ovoga članka
provode se prema metodama i postupcima utvrđenima u normama, preporukama i
propisima iz članka 2. ovoga Pravilnika.

(7)
Izvješće o izvršenim radijskim mjerenjima koncesionar iz stavka 1. ovoga članka
mora čuvati tijekom cijelog razdoblja uporabe osnovne postaje na koju se odnosi
to izvješće.

Mjerenja i ispitivanja u svrhu utvrđivanja uzroka
smetnji

Članak
10.

(1) Mjerenja i ispitivanja u svrhu utvrđivanja uzroka
smetnji iz članka 102. stavka 1. i članka 103. stavka 1. Zakona obavljaju se na
zahtjev operatora, davatelja usluga ili vlasnika, odnosno korisnika radijske
mreže ili radijske postaje.

(2) Zahtjev iz stavka 1. ovoga članka podnosi se na
propisanom obrascu iz članka 13. ovoga Pravilnika.

(3) Mjerenja i ispitivanja iz stavka 1. ovoga članka
moraju se obaviti u roku od 30 dana od dana zaprimanja zahtjeva iz stavka 2.
ovoga članka, uz prethodni dogovor s podnositeljem zahtjeva o mjestu i vremenu
njihova obavljanja.

(4) Mjerenja i ispitivanja iz stavka 1. ovoga članka
provode se prema metodama i postupcima utvrđenima u normama, preporukama i
propisima iz članka 2. ovoga Pravilnika.

(5) Izvješće o obavljenim mjerenjima i ispitivanjima
iz stavka 1. ovoga članka izrađuje se na propisanom obrascu iz članka 13. ovoga
Pravilnika te se dostavlja inspektoru telekomunikacija i Agenciji.

Troškovi obavljanja tehničkih pregleda, radijskih
mjerenja i ispitivanja

Članak
11.

(1) Troškove obavljanja redovitih tehničkih pregleda
iz članka 3. stavka 2. ovoga Pravilnika snosi pravna ili fizička osoba koja je
podnijela zahtjev za obavljanje tehničkog pregleda.

(2) Troškove obavljanja izvanrednih tehničkih
pregleda iz članka 3. stavka 3. ovoga Pravilnika snosi Agencija, osim u slučaju
kad se izvanrednim tehničkim pregledom utvrdi da pravna ili fizička osoba, kod
koje je obavljen tehnički pregled, ne ispunjava sve uvjete iz članka 2. ovoga
Pravilnika, pri čemu ta osoba snosi sve troškove tehničkog pregleda.

(3) Troškove obavljanja radijskih mjerenja iz članka
85. stav­ka 4. Zakona snosi koncesionar iz članka 9. stavka 1. ovoga
Pravilnika.

(4) Troškove obavljanja mjerenja i ispitivanja iz članka
103. stavka 2. Zakona snosi podnositelj zahtjeva iz članka 10. stavka 1. ovoga
Pravilnika.

(5) Cjenik troškova obavljanja tehničkih pregleda,
radijskih mjerenja i ispitivanja iz članka 1. ovoga Pravilnika utvrđuje Vijeće
Agencije, vodeći računa o pripadajućim stvarnim troško­vima koji se plaćaju u
korist Agencije, odnosno ovlaštene pravne osobe iz članka 4. ovoga Pravilnika,
koja je obavila tehnički pregled, radijsko mjerenje i/ili ispitivanje.

Naknade

Članak
12.

(1) Za
ovlast iz članka 4. ovoga Pravilnika plaća se naknada na način i u visini propisanoj
Pravilnikom o plaćanju naknade za obavljanje telekomunikacijskih usluga i
djelatnosti.

(2) Za
podnošenje zahtjeva za izdavanje ovlasti iz članka 4. ovoga Pravilnika plaća se
upravna pristojba u skladu s posebnim propisom.

Obrasci
zahtjeva, potvrde i izvješća

Članak
13.

Oblik i
sadržaj obrazaca zahtjeva iz članka 5. stavka 3., članka 6. stavka 3., članka
8. stavka 4., članka 9. stavka 4. i članka 10. stavka 2., potvrde iz članka 8.
stavka 10. te izvješća iz članka 9. stavka 3. i članka 10. stavka 5. ovoga
Pravilnika utvrđuje i na prikladan način objavljuje Agencija, uz prethodnu
suglasnost ministarstva nadležnog za telekomunikacije.

Stupanje na snagu Pravilnika

Članak
14.

Ovaj
Pravilnik stupa na snagu danom objave u »Narodnim novinama«.

Klasa: 011-01/04-02/100
Urbroj: 530-10-04-1
Zagreb, 31. prosinca 2004.

Ministar
**Božidar Kalmeta, dipl. ing**., v. r.

Pravilnik, NN 7/2005-126